  Туспуктэм: vk.com/daur_100 Наталия Сильвестрова Удмуртиын «ДаУР!» ӵектосэ пыриськисьёсты пусйизы. Сӥё-дано ужрад 9-тӥ толсуре Удмурт кун филармониын ортчиз.  Со сярысь элькун тӧролэн но кивалтэтлэн пресс-службазы ивортӥз. Ӵектос куартолэзьысен шуркынмонозь кыстӥськиз, со пӧлысь вить толэзьзэ #КвестДаУР2022 шаертодон шудон ортчиз. Ваньзэ лыдъяса, даур.рф картая ог 11 сюрс пала ветлӥз. Ӵектослэн кутсконаз даур.рф картае выль инытосты ватсазы, али отчы 282 дано но учкымон интыос пыро. Сое котькин уже кутыны быгатэ, котькыӵе интыез бырйыны но Удмуртиез ас коже котыръяны   Таяз арын «ДаУР!» ӵектослэн шаертодон шудонэз 2 люкетлы люкемын: нимаз ортчон но «КЛАССное путешествие» (школаын дышетскисьёслы шудон). Индылэтъёс ваньзылы одӥг кадесь вал: даур.рф картаын пусъем интые вуылыны но со понна «Другое дело» ватсэтын балл утыны. Макем трос балл люкад, сокем бадӟым луонлык нимаз яке командной зачётын вормыны. Вормисьёсты пӧртэм номинациосын пусйизы. Балезино каргуртысь Назаровъёслэн, Ижкарысь Орловъёслэн, Глазкарысь Абашевъёслэн семьяоссы, Ижкарысь Ольга Шафранова но Азат Фаттахов даур.рф картаысь вань интыосты ортчемзы понна кузьымъёс басьтӥзы. Озьы ик «Штаб жизни» ӟечлэсьтон фондлэсь нимысьтыз кузьымен – вертолётэн лобан - куинь нылпиез пусйизы: Анастасия Орловаез но Мария Назароваез, соос даур.рф картаысь 276 интые вуылӥзы, но Константин Колосовез, со капчи но задор мылкыдыныз Сарапулыль кӧня ке классъёсты проектэ пыриськыны ӝутӥз. Ижкарысь 84 номеро школаысь 4-тӥ «Б» класслэн «Пушистые коалы» командаез «КЛАССное путешествие» люкетын вормись луиз. « Туж умой, таӵе ӵектос азьланьтӥське, «КЛАССное путешествие»  пыриськись сомында нылпиосты асьме элькунэнымы тодматэ » Лариса Буранова, Кун Думаын Удмуртилэсь депутат Ӵектос бордын 21 волонтер ужаз, со сяна, пӧртэм удысъёсысь 11 эксперт ӧтемын вал. Кык сезон ӵоже «ДаУР!» ӵектос элькунпуш туризмез трослы азьланьтӥз. Тунсыко интыос усьтэмын вал, кытчы 1000-лэсь трос адями вуылӥз. « Оскисько, кузьымъёс сяна, ми тужгес но валтӥсьсэ – ӟеч мылкыд, эшъяськон, котырысь адямиосты но асьме Удмуртимес яратон – кузьманы быгатӥмы. Со «ДаУР!» ӵектослэн квестэзлэн но вань ужрадъёсызлэн валтӥсь мугез луэ » Гульназ Гильмуллина, «ДаУР!» ӵектослэн кивалтӥсез Тодэ вайытом, «ДаУР!» ӵектослэн кыкетӥ люкетэз луоз шуыса, куартолэзе тодмо луиз, квест инвожое кутскиз. Тегъёс: Удмуртия Туризм Удмуртиысьтуризм Ижкар  